b'\n_START_ARTICLE_\nTandl\xc3\xa6geskolen, Aarhus Universitet\n_START_PARAGRAPH_\nTandl\xc3\xa6geskolen, Aarhus Universitet el. Aarhus Tandl\xc3\xa6geskole er en videnskabelig institution, der besk\xc3\xa6ftiger sig med uddannelse og forskning inden for tandl\xc3\xa6gevidenskab. Skolen er organiseret som Odontologisk Institut under Det Sundhedsvidenskabelige Fakultet ved Aarhus Universitet._NEWLINE_Skolen blev oprettet i 1958 som Den Kongelige Tandl\xc3\xa6geh\xc3\xb8jskole i \xc3\x85rhus. Indtil da havde K\xc3\xb8benhavns Tandl\xc3\xa6geh\xc3\xb8jskole siden 1888 v\xc3\xa6ret ene om at uddanne tandl\xc3\xa6ger i Danmark. Skolen fik senere navnet "\xc3\x85rhus Tandl\xc3\xa6geh\xc3\xb8jskole", og fungerede som en selvst\xc3\xa6ndig institution, indtil den i 1989 kom under Aarhus Universitet. To gange i l\xc3\xb8bet af 1980\'erne blev det foresl\xc3\xa5et at nedl\xc3\xa6gge skolen, fordi man frygtede, at der med to tandl\xc3\xa6geskoler blev uddannet flere tandl\xc3\xa6ger, end der var behov for._NEWLINE_Aarhus Tandl\xc3\xa6geskole best\xc3\xa5r organisatorisk af 9 afdelinger med hver sit odontologiske omr\xc3\xa5de som speciale. Skolen for Klinikassistenter, Tandplejere og Kliniske Tandteknikere er en del af Aarhus Tandl\xc3\xa6geskole.'